ועדת הכלכלה, כנסת 16, פרוטוקול מספר 198, 2004-05-19 09:00

שלום שמחון: חברים, בוקר טוב לכולם.

שלום שמחון: אני פותח את ישיבת הוועדה.

שלום שמחון: חבר הכנסת כהן, אתה נמצא איתנו עד סוף הדיון?

אליעזר כהן: באתי למחות על אתמול.

שלום שמחון: אני נותן לך את זכות המחאה – בבקשה.

אליעזר כהן: אני מוחה נמרצות על העלאה הגדולה בקנסות חניה.

אליעזר כהן: זהו סקנדל טוטלי.

אליעזר כהן: מכניסים יד בכל הזדמנות לכיסו של האזרח ולוקחים ממנו כסף - מדובר במאות שקלים - במקום לבנות מקומות חניה.

אליעזר כהן: צריך מאמץ לאומי, זהו אחד הפרוייקטים הלאומיים של בניית מקומות חניה – מבנים שלמים בעשרותיהם בכל עיר ובכל מקום בישראל.

אליעזר כהן: במקום לעשות את זה עוד מכניסים את היד לכיסו של האזרח.

אליעזר כהן: אני משלם מאות שקלים מדי חודש עבור קנסות, ואני לא עושה את זה מפני שאני עבריין חניה; אני עושה את זה מפני שאין לי איפה לחנות.

אליעזר כהן: זה הכל.

אבשלום וילן: ידידי חבר הכנסת כהן, אתמול העלנו את הנקודה הזאת לדיון כאן, והיושב ראש הודיע שלא יאוחר מחודש ימים נדון וניפגש עם כל הגורמים, ביניהם מר חולדאי ראש עיריית תל אביב.

אבשלום וילן: בדיון הראשון בנושא העלינו את לב העניין – חבל שלא היית, היו כאן תקנות--

אליעזר כהן: עזוב אותי עם תקנות.

אליעזר כהן: אדוני היושב ראש, אני מעלה הצעה לפיה חלק מקנסות יופנו גם לבניית מקומות חניה.

אבשלום וילן: גם חבר הכנסת דוד טל וגם אנוכי הצבענו תוך כדי מחאה, והעלנו את הנקודה שאתה מעלה.

אבשלום וילן: אבל אני מאוד מקווה שבאמת נצליח להכריח את השלטון המקומי לבנות מגרשי חניה.

אבשלום וילן: אני מקווה מאוד שנגיע להסדרים מדיניים, ויישאר כסף גם לדברים האלה.

אליעזר כהן: 50% מקנסות החניה צריכים להיות מופנים לבניית מקומות חניה.

אבשלום וילן: 100% – למה 50%?

שלום שמחון: חברים, נחזור אל סדר היום.

שלום שמחון: עם זאת, אני לא יכול להשאיר את הערותיהם של חברי הכנסת כהן ווילן תלויות באוויר.

שלום שמחון: אני יודע שהצעד שנעשה אתמול בוועדת הכלכלה איננו פופולרי.

שלום שמחון: יחד עם זאת, אני מציע לכולנו להפריד העובדה שלא צריך לחנות על המדרכות – כי זה פוגע במוגבלים שהולכים על המדרכות וגם בנושאים אחרים – לבין העובדה שצריך פתרונות חניה במרכזי הערים הגדולות.

שלום שמחון: ועדת הכלכלה מתכוונת להיכנס באופן מסודר ויסודי מאוד בימים הקרובים לכל נושא החניונים במרכזי הערים – כולל הפניית משאבים הנגבים דרך הקנסות הללו לטובת חניונים אלו.

קריאה: חניוני הגזל, אדוני היושב ראש.

שלום שמחון: עם זאת, אני מאוד מבקש שאנחנו, כאנשים היושבים כאן בבית המחוקקים, לא ניתן לאזרחי מדינת ישראל את התחושה שאפשר לחנות על מדרכות.

שלום שמחון: אתם מציגים את זה כך שכביכול זה בסדר – אם זה 100 שקלים אפשר לחנות על המדרכות.

שלום שמחון: אם זה 100 שקלים אי אפשר לחנות על המדרכות, גם אם מדובר בשקל אחד.

שלום שמחון: אני חושב שדרך ההתנהלות שלנו לא נכונה.

שלום שמחון: לצערי, היא באה לידי ביטוי גם בתקשורת, וצריך לקחת אותה בחשבון.

שלום שמחון: הבוקר אנחנו עוסקים בתקשורת.

שלום שמחון: אם כן, נחזור לענייננו ונצא לדרך.

שלום שמחון: אני רוצה להזכיר כי על שולחן הוועדה מונחת סדרת חוקים העוסקים בנושא הרדיו בכלל.

שלום שמחון: ביקשתי מכל הגורמים הנוגעים בדבר להגיש בפני הוועדה את הצעותיהם להסדרת שוק הרדיו הארצי והאזורי.

שלום שמחון: נכון לרגע זה טרם קיבלתי הצעות.

שלום שמחון: לאחר שמנהלת הוועדה פנתה בסיום הישיבה לכל הגורמים הנוגעים בדבר, פניתי שוב באופן אישי אתמול כדי לקבל את הצעותיכם לפני שאביאם בסוף החודש הזה או בתחילת החודש הבא לדיון במסגרת עריכת רפורמה בכל שוק הרדיו.

שלום שמחון: אם אתם רוצים למנוע מצב שבו הוועדה תנקוט צעדים חד צדדיים ותפעל כהבנתה, אנא הגישו את הצעותיכם במועד הראוי כדי שנוכל להיערך בהתאם.

שלום שמחון: נושא החוק מגיע מייד לדיון, נתייחס לכך רק לאחר שהמציע יאמר את דברו.

אורי אריאל: תודה.

אורי אריאל: בוקר טוב אדוני היושב ראש.

אורי אריאל: הצעת החוק שלי באה מטעם מסוים, והממשלה באה מטעם אחר.

אורי אריאל: יש הסכמה מטעם ועדת שרים לענייני חקיקה לקדם את החוק בתנאי שאתאם את הצעתי עם הצעת הממשלה.

אורי אריאל: אני נעניתי לכך, ואני רוצה להסביר מה הניע אותי ומה הניע את הממשלה.

שלום שמחון: האם הממשלה תומכת בהצעת החוק הזאת?

אורי אריאל: הממשלה הודיעה שוועדת שרים לענייני חקיקה אישרה, ובתנאי שהדבר יתואם בהמשך החקיקה.

אורי אריאל: הסיבה שהניעה אותי להציע את ההצעה הזאת היא זאת: אני חושב שתחנת גלי צה"ל לא צריכה להיות סמוכה על תקציב ממשלתי של משרד הביטחון.

אורי אריאל: זה לא נכון שמשרד הביטחון יהיה האבא שלה וינהל אותה.

אורי אריאל: יכול להיות שצריכה להיות תחנה שיש לה אוריינטציה לחיילים – על כך אני לא מתווכח.

אורי אריאל: אך מתן שליטה מסוימת בתחנה – ואהיה זהיר בדבריי – לשר הביטחון ולרמטכ"ל הוא דבר לא נכון מכל סיבה שהיא.

אורי אריאל: לכן חשבתי שלא צריך להיות מצב שבו בעל המאה יהיה גם בעל הדעה.

אורי אריאל: המצב שבו הם מתקצבים את התחנה, כאשר חלק מהאנשים בה הם חיילים וכן הלאה, הביא למצב הלא-נורמלי בעיניי, שראוי לתקן כעבור הרבה שנים.

אורי אריאל: התחנה עשתה דברים טובים – אני לא רוצה להיכנס עכשיו לתוכן השידורים ולמהותם, לכל אחד יש בוודאי מה לומר עליהם.

אורי אריאל: בסך הכל היא התפתחה מאוד, והקימה גם תחנות משנה כמו "גלגלצ", וכן הלאה.

אורי אריאל: בנוסף, ויש פריסה טובה יותר מבחינת השידורים והקליטה.

אורי אריאל: זו היתה מגמתי בעניין הזה, וחשבתי שצריך להוריד בהדרגה את התחנה מעטיני משרד הביטחון.

אורי אריאל: הצעתי לאפשר לתחנה לשדר פרסומות במידה מוגבלת – היות וזו לא תחנה מסחרית שעושה ככל יכולתה, אלא אנחנו מאפשרים לה לגייס כספים בצורה של פרסומות, כפי שנוהגות תחנות אחרות.

אורי אריאל: מדובר בסדרי גודל של כ-30 מיליון שקלים, אבל אני לא רוצה להתווכח כרגע על הסכום המדוייק.

אורי אריאל: מייד אתייחס לתחנות הרדיו האחרות, אבל תחילה אני רוצה לומר מילה לגבי עמדת הממשלה.

שלום שמחון: אני מנסה להבין.

שלום שמחון: אתה אומר שלצבא לא תהיה תחנת רדיו?

אורי אריאל: בדברים מסוימים מאוד תהיה לצבא אפשרות להיכנס דרך גלי צה"ל.

אורי אריאל: הדברים צריכים להיות מוגדרים, והתקציב לא יהיה ממשרד הביטחון.

אורי אריאל: לעובדה הזאת יש בעיניי רווח כפול: (א) פחות תלות במערכת ממשלתית, שהיא פוליטית, ולא אתייחס לשר מסוים כרגע; (ב) התחנה לא תישאר בתקציב המדינה.

אורי אריאל: הממשלה אומרת: יש לנו בעיה אחרת.

אורי אריאל: אנחנו לא כל כך מסכימים אתך בעניין הפרסומות כי היה בג"ץ של התחנות האזוריות המיוצגות כאן שאמרו: מה פתאום גלי צה"ל עושים חסויות ודברים מהסוג הזה, שהם בעצם פרסומות.

אורי אריאל: למעשה הן לוקחות כסף מהשוק הפרטי, ופוגעות בנו.

אורי אריאל: כשהלכנו למכרזים לא היה דבר כזה, ועכשיו פתאום הם לוקחים נתח כזה או אחר מנתח השוק הכללי.

אורי אריאל: היה בג"ץ, ואמרה השופטת באותו משפט: תסדרו את זה בחוק.

אורי אריאל: לכן, נדמה לי שהממשלה אומרת:

אורי אריאל: אנחנו באים להסדיר את עניין החסויות – ולא את הפרסומות – בחוק.

אורי אריאל: אני מבקש להתייחס לדבר נוסף אחרון: ישבו אתי נציגי תחנות הרדיו האזורי, הנמצאות במצב לא קל, והם יציגו את עמדתם בדיון.

אורי אריאל: אמרתי להם, ואני אומר את זה גם כאן בוועדה: הנושא הכלכלי חשוב אומנם, ולא בונים דבר אחד על חורבנם של דברים אחרים.

אורי אריאל: אין טעם לסדר משהו עבור גלי צה"ל, ובאותו זמן לפגוע בתחנות רדיו אחרות שעובדות היום וכבר נמצאות בשוק.

אורי אריאל: לכן אפשר לעשות את הנושא הכספי במדורג.

אורי אריאל: אפשר שבכל שנה יהיה סכום מסוים, ולא בבת אחת.

אורי אריאל: נניח שהסכום שרוצים לתת להם לגייס הוא 30 מיליון, אפשר לומר: כל שנה תתקדמו עכשיו ב-10 מיליון שקלים.

דוד טל: מהי עלות אחזקת התחנה?

אורי אריאל: אם כן, אפשר לעשות את העניין הכספי בדירוג, כך שאם תהיה פגיעה בתחנות, היא תהיה מזערית.

אבשלום וילן: מהו הרציונל?

אבשלום וילן: אתה מציע שזה ייצא ממשרד הביטחון, אבל זה יישאר עם חיילים, עם הצבא?

שלום שמחון: נכון לרגע זה, אני חושב שגם המציע לא מגובש לגמרי לגבי התוצאה הסופית – למרות שכתוב כאן "הצעת חוק".

שלום שמחון: אני מזכיר לכולם שזוהי הצעת חוק טרומית, שבסופו של דבר יכולה לצאת אחרת מהאופן שבו היא התחילה את דרכה.

אליעזר כהן: היא תבוא לוועדה, מה הבעיה?

שלום שמחון: היא נמצאת בוועדה.

שלום שמחון: אבל לפני שאאפשר לחבר הכנסת וילן ולחבר הכנסת טל לדבר, אני רוצה לנסות ולומר כמה דברים: (א) אני מנסה לחשוב על חברי הכנסת שיישבו כאן בעוד 10 שנים ויגידו: ערוץ הכנסת כבר עשה את שלו, מיצה את העניינים.

שלום שמחון: אפשר לעבור עכשיו לפרסומות.

אורי אריאל: ערוץ הכנסת מזמן מיצה את עצמו.

שלום שמחון: אני מציע לכולם לחשוב על המגמות המתפתחות.

שלום שמחון: נושא הרדיו בכלל – דורש כנראה רפורמה כוללת, המחוייבת מעצם הזמן.

שלום שמחון: היא לא נוגעת רק לגלי צה"ל, אלא גם לחוק הממשלתי הנוגע לערוץ 7 ולערוצים היהודיים, לרדיו האזורי ולתחרות בשוק הרדיו הארצי.

שלום שמחון: באמת, אחת האופציות במחשבה הכוללת היא לשים את הדבר הזה ביחד עם יתר החוקים, ועוד נצטרך לחשוב על כך.

שלום שמחון: אבל יש כאן שאלה עקרונית מאוד, שאתה מעלה בתוך דבריך: האם תחנה הנקראת גלי צה"ל, שכרגע נמצאת במתכונת מאוד מסויימת של משרד הביטחון וצה"ל, היא תחנה שצריכה להתחרות בתחנות הרדיו האחרות.

שלום שמחון: מתוכן הדברים שאמרת, ניתן היה להבין כי עדיף היה להפריט את גלי צה"ל.

שלום שמחון: אם מפריטים את גלי צה"ל, זהו סיפור אחר לגמרי.

שלום שמחון: ואם צריך לדאוג למימון של גלי צה"ל, זהו סיפור אחר לגמרי.

שלום שמחון: למה אני אומר זאת?

שלום שמחון: כי חבריי לוועדה יודעים שעל השולחן הזה עומד נושא הסעת החיילים ברכבת.

שלום שמחון: משרד הביטחון אומר: מה, אני אוציא 70 מיליון שקלים?

שלום שמחון: בעניין הזה יש בעיה – אין תקציב להסעת החיילים ברכבת, וזה מגיע לשולחן הזה.

אליעזר כהן: זוהי הקשה לטובת הצעת החוק של אורי אריאל.

שלום שמחון: מדוע אני מזכיר את הנושא?

שלום שמחון: לא יכול להיות שבכל פעם שיש למשרד הביטחון מצוקה, הוא שולח את החבר'ה אל הכנסת כדי למצוא פיתרון.

שלום שמחון: ואגב, "החבר'ה" כולל גם אותי.

אורי אריאל: הם מתנגדים להצעה שלי.

שלום שמחון: אני מתייחס לשיטתו של משרד הביטחון, שיש לו כמה מטרות נוספות מלבד הניסיון להגן על הארץ, ובהזדמנות הראשונה של בעיה תקציבית, הוא מעביר זאת לשולחן אחר כדי שיימצא לדבר הזה פיתרון.

שלום שמחון: אמרתי שוב – תחנת הרדיו היא קודם כל של החיילים, וגם כאן צריך להגיד את האמת.

שלום שמחון: למה אני מעלה את העניין הזה?

שלום שמחון: כי אם הבעיה היא תקציבית והרדיו הוא מצויין, צריך להתמודד אתה באופן תקציבי.

שלום שמחון: אי אפשר לזעזע את כל שוק הרדיו בדרך כזו שבה אתה עושה חוק שגובר על משהו אחר.

שלום שמחון: אני מציע שנשקול את העניין בכובד ראש, למרות שאני חושב שיש למצוא פיתרון לתקציב גלי צה"ל במתכונת של רדיו סביר שצריך לנהל אותו.

שלום שמחון: כמו שהתקציב של רשת ב' לא צריך 200 מיליון שקלים, כך גם תקציב גלי צה"ל לא צריך לעמוד על 100 מיליון שקלים – אני לא יודע כמה, נשמע עוד מעט את הנתונים.

שלום שמחון: אני רק פותח את הדיון, ולא מביע את עמדתי.

שלום שמחון: אני חושב שצריך להסדיר את הנושא, והוועדה תמצא פיתרון בסופו של דבר.

שלום שמחון: אם אתה לא מתעקש על המתכונת הזאת, יימצא פיתרון בסופו של דבר.

שלום שמחון: אני מבין שאתה רוצה שיימצא תקציב להפעלת גלי צה"ל.

אורי אריאל: אני הגדרתי זאת קצת אחרת.

אורי אריאל: ראשית, אני רוצה להבהיר כי משרד הביטחון מתנגד להצעתי.

אורי אריאל: הוא בא לסדר עניין שהיה בבג"ץ, ובא לסדר אותה טכנית.

אורי אריאל: שנית, אני חושב שגלי צה"ל לא צריכים להיות תלויים בשר הביטחון וברמטכ"ל – ולא אכפת לי איך קוראים לזה.

אורי אריאל: זוהי המטרה.

אורי אריאל: זאת איננה בעיה תקציבית.

אורי אריאל: אם היית מציע לי דרך אחרת שתגרום לכך שהם לא יהיו תלויים, הייתי שמח.

אורי אריאל: היות ואנחנו יודעים שמי שנותן את הכסף קובע גם מה יהיה שם ומי ימונה שם, אני רוצה לעשות הפרדה.

אורי אריאל: אני חושב שזה נכון.

שלום שמחון: לאט-לאט אנחנו חושפים עוד טפח ועוד טפח.

אבשלום וילן: אני "אסתכן" באפשרות שלא אהיה פופולרי, אבל אני חושב שצריך לשים את הדברים על השולחן; יש משהו מוזר בהליך החקיקה הזה.

אבשלום וילן: בואו נגיד את האמת--

איתן כבל: כל הזמן אומרים "בואו נגיד את האמת".

איתן כבל: מישהו לפניכם כבר שיקר?

אבשלום וילן: "לאמת פנים רבות" – אתה מכיר את זה?

אבשלום וילן: אם היה צריך להחליט היום על הקמת גלי צה"ל, אני מניח שלא שר הביטחון, לא הרמטכ"ל ולא אף אחד אחר היה מציע להקים תחנת רדיו צבאית שתשדר לחיילים.

אבשלום וילן: לעומת זאת, מי שהיה מציע לסגור היום את גלי צה"ל יתקל באותה תשובה תמוהה – התחנה טובה, עובדת, פופולרית, יש לה אחוזי האזנה מצויינים, אוהבים אותה, למה לסגור?

אורי אריאל: מי מציע לסגור?

אבשלום וילן: אמרתי : לא יציעו להקים, ולא יציעו לסגור.

אבשלום וילן: אבל באופן בסיסי, אתה אומר שגם לך נראה מוזר ששר הביטחון והרמטכ"ל מתערבים בתכני תחנת רדיו – כלומר המבנה עצמו הוא אנומלי.

אבשלום וילן: על כך אין ויכוח.

אליעזר כהן: ליוסי שריד נראה מוזר שהורסים בתים ברפיח.

אליעזר כהן: נהניתי מההכרזה של יוסי שריד, הלאומן הגדול.

אבשלום וילן: אני מקווה שאתה נהנה מכל ההכרזות שלו, לא רק מזו האחרונה.

אבשלום וילן: אני חוזר על הטיעון העקרוני שלי: אדוני היושב ראש, בכל פעם אני מתפלא אם לממשלה יש עמדה או אין עמדה.

אבשלום וילן: במליאה נאמר שהדיון בחוק כפוף לתיאום עם הממשלה בנושא.

אבשלום וילן: מדוע?

אבשלום וילן: כי יושבים כאן

אבשלום וילן: נציגי הרדיו האזורי ונציגי רשת ב', ואנחנו רואים איך העסק מתנהל.

אבשלום וילן: אני לא שמעתי את משרד התקשורת, לא שמעתי את משרדי הממשלה האחרים.

אבשלום וילן: אם שיניתם את המדיניות – זה לגיטימי.

אבשלום וילן: האם משנים את המדיניות בנושא התקשורת, ואומרים שגם גלי צה"ל מקבלים היתר לקחת חלק בעוגת הפרסום?

אבשלום וילן: אז פעם אחת מורידים את האגרה מבלי ששואלים את הרדיו, אחר כך אומרים לרדיו האזורי: ניתן לכם או לא ניתן לכם פרסום ארצי, למרות שהאחוזים הם אחרים.

אבשלום וילן: בכל פעם זה מגיע אלינו בדלת האחורית, מבלי שאיש עושה דיון לגבי נפח הפרסום, איך רוצים לחלק אותו ואיך יתנו לכולם לחיות.

אבשלום וילן: לכן, אני מבקש ממך: לפני שמתקדמים בחוק, אני רוצה לשמוע אחת ולתמיד מהי עמדת הממשלה בנושא.

אבשלום וילן: נקודה אחרונה: אני חושב שצריך לפתור את הבעיה של גלי צה"ל.

אבשלום וילן: יש לגלי צה"ל בעיית תקציב של 30 מיליון שקלים?

אבשלום וילן: אני מבין שהחוב שלהם עומד על כ-10 מיליון.

אבשלום וילן: אפשר לכסות את החורים באמצעות תשדירי חסות – לאו דווקא מגורמים מסחריים, אלא מגורמים אחרים.

אבשלום וילן: למה צריך חוק לשם כך?

אבשלום וילן: יכול להיות שאפשר באמצעות תקנות, ויכול להיות שאפשר באמצעות הסדר.

דוד טל: חבר הכנסת כבל, בואו ונגיד את האמת--

שלום שמחון: מאחר ואתה מועמד לוועדה לבחירת שופטים, אתה חייב לומר את האמת.

אורי אריאל: כן?

אורי אריאל: שם זה הולך כך?

אורי אריאל: טוב לשמוע את זה.

דוד טל: כשתחנת גלי צה"ל לא תהיה סמוכה על שולחן הממשלה – המשמעות היא שזו תהיה עוד תחנה ארצית, מפני שבעצם היא יכולה להיות תחנה אזורית עם אוריינטציה מאוד צה"לית, אבל היא לא תהיה גל"צ או "גלגלצ".

דוד טל: לתחנת גלי צה"ל יש את האיכות שלה – אפשר לקבל זאת ואפשר שלא לקבל זאת.

דוד טל: אם אנחנו אומרים שאנחנו רוצים לאפשר להם פרסומות, המשמעות היא שהיא בעצם עומדת להיות מופרטת, ועל בסיס של איזשהו משק סגור – לכאן או לכאן.

דוד טל: המשמעות היא שאם לא יהיו לה פרסומות היא פשוט תיסגר, והשאלה היא אם זו המטרה – לתת לה להתחרות בשוק החופשי, ואם היא תצליח לשאת את עצמה היא אכן תישאר, ובמידה ולא יכול להיות שהיא תיסגר.

דוד טל: בכל מקרה, צריך לזכור שהממשלה אמרה שהדבר הזה ייעשה בתיאום אתה.

דוד טל: אם אנחנו רוצים מאוד את החוק הזה – ואין לי כרגע דעה מגובשת – זה צריך להיות בצמוד לבקשת הממשלה.

דוד טל: יותר מכך, אני חושב שאנחנו חייבים לקבל נתונים לגבי עלויות אחזקת התחנה הזאת, איזו גזרה מתוך שוק הפרסומות הכללי גלי צה"ל יכולה לקבל.

שלום שמחון: במליאת הכנסת נאמר: "הצעת החוק הפרטית שהוצגה על ידי חבר הכנסת.

שלום שמחון: ..

שלום שמחון: תאושר בקריאה טרומית, בתנאי שחבר הכנסת יודיע למליאת הכנסת כי הוא מסכים להתמזג עם הצעת החוק הממשלתית וכי הוא מסכים לנוסח הצעת החוק הממשלתית שתוגש לכנסת.

שלום שמחון: שתי ההצעות יקודמו יחדיו בכל שלבי החקיקה.

שלום שמחון: ועדת השרים לענייני חקיקה אישרה ביום א' האחרון, 15 לפברואר 2004, את הצעת החוק מטעם הממשלה, ובחודש הקרוב תובא הצעת החוק הממשלתית לדיון בכנסת.

שלום שמחון: " גברתי, מנהלת הוועדה, האם יש לך הצעת חוק כזאת?

לאה ורון: ממש לא.

שלום שמחון: אני רוצה להדגיש כי למרות העובדה שהקראתי מפרוטוקול הכנסת, עמדת הממשלה לא מחייבת את חברי הכנסת.

איתן כבל: אני לא רוצה להיכנס לשאלת מערכת היחסים בין גלי צה"ל למערכת הביטחון.

איתן כבל: אם תרצה הממשלה לעסוק בה בגדול, הנושא הזה יובא לכאן.

איתן כבל: אני רוצה להתייחס לנושא מזווית אחרת: כשהתחיל חבר הכנסת אורי יהודה אריאל להציג את עמדתו, אמרת אדוני היושב ראש בהערת ביניים שבעצם מדובר בהפרטה.

איתן כבל: אני שואל: למה צריך להתייחס לכך בצורה כזאת?

איתן כבל: אנחנו שוכחים שיש לנו את רשות השידור, הסמוכה על שולחן מדינת ישראל מא' ועד ת', עם תקציבים וכולי.

איתן כבל: אנחנו משלמים אגרה, על כל מה שמשתמש מכך, יש פרסומות, יש חסויות וכן הלאה.

איתן כבל: אני מבקש דווקא להתייחס לנקודה מזווית אחרת לגמרי, ולא משאלת הסמיכות.

איתן כבל: גם רשות השידור סמוכה, והיא לא מופרטת.

איתן כבל: אף אחד גם לא חושב להוציא אותם להפרטה בשלב זה.

איתן כבל: אני רוצה להתייחס לנושא מהזווית של עשיית תקשורת טובה.

איתן כבל: גלי צה"ל ו"גלגלצ" טובים היום.

איתן כבל: אני מקווה שהם ישמרו על הרמה הזאת לאורך כל הדרך.

איתן כבל: אדוני היושב ראש, לגבי גלי צה"ל יש שני אלמנטים: אני לא רוצה להתייחס לכך מהזווית שהציג חבר הכנסת אורי יהודה אריאל, לפיה אם יהיו חסויות ופרסומות זה יקטין את הנטל על מערכת הביטחון.

איתן כבל: אני בא ואומר: הבעיה המרכזית שלי נוגעת בעיקר לתחנות הרדיו האזוריות.

איתן כבל: צריך למצוא את אותו מצב – ואני חושב שאנחנו יכולים להגיע למצב הזה, ובעיקר אדוני היושב ראש, לו יש את הראש שיכול להוביל את המערכת הזאת – שבו "זה נהנה וזה לא חסר", כך שבסופו של דבר אכן יתאפשר לגלי צה"ל לקחת חלק בחגיגה הזאת.

איתן כבל: אני יכול לבוא ולומר שאם העניין הוא לתת לגלי צה"ל פרסומות במחיר שישלם הרדיו האזורי, אני אומר: כן.

איתן כבל: לדעתי, יש לתת לגלי צה"ל לשדר פרסומות.

שלום שמחון: מה שאתה אומר הוא להפוך את גלי צה"ל לרדיו מסחרי לכל דבר.

איתן כבל: אתם משתמשים כל הזמן במילה "מסחרי".

איתן כבל: רשת ב' היא מסחרית או לא?

שלום שמחון: אני רוצה למקד את הדברים שאמרת.

שלום שמחון: נכון לרגע זה, במדינת ישראל יש את רשות השידור, הנהנית מצד אחד מאפשרות לפרסומות, ומצד שני נדרשת לאגרות למיניהן.

שלום שמחון: נכון לרגע זה אין לאף אחד אפשרות להיכנס ולשדר ברדיו ארצי ולהתחרות ברשת ג'.

שלום שמחון: אתה אומר שזה יהיה רק של המדינה – רק המדינה תוכל לעשות רדיו ארצי, שישדר פרסומות, ואף אחד לא יוכל להיכנס לתחום הזה.

שלום שמחון: כי אם אתה פותח את זה לכולם – אתה פותח את זה לכולם.

איתן כבל: סליחה, לא אמרתי דבר כזה, כיוון שאני מניח כי על שולחננו עוד ידון נושא תחנות הרדיו היהודיות.

שלום שמחון: מפקד גלי צה"ל נמצא כאן?

לאה ורון: לא.

שלום שמחון: למה הוא לא הגיע?

קריאה: אין צורך.

שלום שמחון: מה זאת אומרת "אין צורך?

שלום שמחון: הוא הגיע לכאן כדי להיפגש עם כל חברי הכנסת, אבל הוא לא מגיע לישיבת ועדה שעוסקת בגלי צה"ל?

שלום שמחון: אני מבקש שהוא יגיע לדיון הבא.

שלום שמחון: זה נראה לי מאוד לא לענין.

שלום שמחון: אני יודע שהאמירה שלי היתה בוטה, אבל אני אומר אותה.

שלום שמחון: באופן עקרוני, אני חושב שזה היה לא נכון להחליט שלא להגיע לכאן.

יצחק וקנין: רבותיי, אנחנו צריכים להיות מעט מציאותיים.

יצחק וקנין: אני חושב שיש כאן איזושהי הגזמה – מרוב עצים כבר לא רואים את היער.

יצחק וקנין: גם כך אנחנו קוראים כל שנה את הדוחות הכספיים של הרדיו האזורי ושל כל התחנות הללו – הן מתקיימות בקושי.

יצחק וקנין: לאן רוצים להגיע?

יצחק וקנין: אני לא מבין.

יצחק וקנין: אנחנו מנותקים מהמציאות?

יצחק וקנין: ישבנו כאן על ערוץ 10 ימים ולילות – איך לתמרן מכאן, לכסות משם ולעשות כל מיני תמרונים בוועדה הזאת – חודשים על גבי חודשים.

יצחק וקנין: כרגע אני לא מדבר באופן נקודתי על ההצעה.

יצחק וקנין: אני חושב שאי אפשר לעשות דבר כזה, כאשר התחרות איננה תחרות.

יצחק וקנין: אי אפשר לתת לאחד 30 מיליון, 200 מיליון ו-800 מיליון, ולומר לשני: תסתדר בעצמך, שלם אגרות למדינה וכן הלאה.

יצחק וקנין: זה בלתי אפשרי.

יצחק וקנין: אני חושב שלוועדה הזאת יש אחריות גדולה, ולהצעות הללו אין מקום כלל.

שלום שמחון: תודה.

שלום שמחון: חבר הכנסת כהן, בבקשה.

אליעזר כהן: ראשית, אני חושב שאף אחד מחברי הכנסת לא מתנגד לכך שגלי צה"ל ו"גלגלצ" הן תחנות טובות ודרושות.

שלום שמחון: רציתי להזכיר לך שהתקנות הועברו אליי על ידי שר התחבורה, וכפי הידוע לי שר התחבורה הוא אביגדור ליברמן, ואביגדור ליברמן הוא יושב ראש תנועתך, ואתה יושב במקומו בכנסת.

אליעזר כהן: יש לי ויכוח גדול איתו בנושא קנסות חניה.

אורי אריאל: חבר הכנסת כהן, אני רואה שהיושב ראש יכול להיות המצליף של סיעתנו.

אליעזר כהן: מכיוון שהתחנות הללו דרושות ומבוקשות, נשארה רק שאלה אחת אותה העלה חבר הכנסת אריאל, ואני שמח על כך שהוא הצמיד אותי אליו בהצעת החוק: צריך לפתור את בעית התקציב של גלי צה"ל.

אליעזר כהן: מכיוון שאנחנו בוועדת כלכלה – כבר עוררנו את משרד התקשורת--

יצחק וקנין: - - -

אליעזר כהן: אדוני, שאלת איפה הצעת החוק של הממשלה?

אליעזר כהן: אולי הדיון הזה הבוקר כבר יעורר את הממשלה להגיש את החוק, ובסופו של דבר מישהו יתקצב את גלי צה"ל.

אליעזר כהן: תודה רבה.

אורי אריאל: אני מבקש הערה לסדר, ברשות היושב ראש: לגלי צה"ל אין בעיות תקציביות במובן הזה שאם הם לא יקבלו פרסומות מחר – התחנה תיסגר.

אורי אריאל: יש את מדינת ישראל שמתקצבת אותם – אפשר קצת יותר ואפשר קצת פחות.

אורי אריאל: למשרד הביטחון יש 47 מיליארד שקלים, והוא ימצא את אותם חמישה מיליון שקלים או עשרה מיליון שקלים אותם הם מקבלים היום דרך החסויות.

אורי אריאל: הבעיה התקציבית היא בעיה – אבל זו איננה הבעיה הקריטית.

אורי אריאל: הבעיה העיקרית בעיניי היא התלות במערכת פוליטית.

אורי אריאל: זאת איננה הפרטה, כי הפרטה פירושה לתת את זה למי שיזכה בתחנה – לכל המרבה במחיר – והוא ינהל אותה כהבנתו.

אורי אריאל: זאת איננה הכוונה.

אורי אריאל: התחנה צריכה להיות גוף ציבורי עם אוריינטציה לחיילים, לצה"ל ולביטחון.

יצחק וקנין: גם רשת ב' אותו הדבר.

גלעד ארדן: לא נכחתי בתחילת הישיבה, ורציתי להבין באיזה סוג פרסומות מדובר.

גלעד ארדן: האם הכוונה היא להתיר להם כל סוג של פרסומות?

גלעד ארדן: כיוון שאם מדובר בכל סוג של פרסומות, והחוק של חבר הכנסת אריאל מדבר על כך ששר הביטחון יקבע בכללים – "שידור התשדירים יהיה לפי כללים שינפיק שר הביטחון" – השאלה היא אם לא צריך מכתב כוונות משר הביטחון.

שלום שמחון: חבר הכנסת אורי אריאל רוצה לפתור את בעיית התקציב של גלי צה"ל בנקודה אחת – לא משנה לא איך, גם אם זה יהיה בדרך אחרת.

שלום שמחון: הנקודה השנייה היא: הוא רוצה לשחרר אותם מכל מעורבות פוליטית, שיכולה להשפיע או לא להשפיע בין היתר גם על התקציב, אבל לא רק על התקציב.

שלום שמחון: אלו הן שתי המטרות שלו בגדול.

שלום שמחון: אני מציע שנאפשר לאורחים שהגיעו לכאן לדבר.

עידית צ'רנוביץ: בוועדת שרים לענייני חקיקה הצלחנו לגבש איזושהי מתכונת יחד עם משרד האוצר ומשרד המשפטים, כך שיהיו רק שידורי חסות ותשדירי שירות.

עידית צ'רנוביץ: אנחנו מתנגדים לשידור של פרסומת מסחרית.

עידית צ'רנוביץ: קבענו בנוסף שהיקף שעת השידור יהיה 4.5 דקות.

עידית צ'רנוביץ: כרגע אנחנו נמצאים באיזושהי מתכונת גיבוש עם משרד המשפטים לגבי ועדת הפיקוח – אנחנו לא יודעים מי בדיוק יהיה הגורם שיפקח על תשדירי השירות.

עידית צ'רנוביץ: הרעיון שעמד מאחורי העניין הזה הוא מתוך מגמה שלא לשנות את המצב הקיים ולשמור על עוגת הפרסום, ואני מאמינה שנידרש לשאלה הזאת במסגרת שיעורי הבית שנדרשנו לעשות.

אבשלום וילן: מתי אתם מניחים את הצעת החוק?

עידית צ'רנוביץ: אנחנו מקווים שבחודש הקרוב.

אבשלום וילן: אדוני היושב ראש, פעם אחרי פעם מתחייבים לחברי הכנסת, והם לא עומדים בזמנים – אתה צריך לשמור על כבוד הכנסת.

שלום שמחון: אני אשתדל לשמור על כבוד הכנסת, ואני מקווה שתדע להעביר זאת נכון לאזרחים, כדי שהם יחליפו את הממשלה.

שלום שמחון: נציגת משרד המשפטים, בבקשה.

רוני טלמור: אני רוצה להוסיף: הורתה של הצעת החוק הממשלתית היא לא מתוך צורך שנולד מגלי צה"ל עצמו, אלא מאיזשהו קושי משפטי שהתעורר אגב עתירה לבג"ץ, כשנתקף הבסיס המשפטי על פיו פועלת גלי צה"ל ומשדרת תשדירי שירות וחסויות.

רוני טלמור: המטרה של הצעת החוק הממשלתית היא לעגן את המצב הקיים, כדי שלא יהיה שום ספק לגבי החוקיות וכדי שיהיה איזשהו בסיס חוקי מלא לפעילות שגלי צה"ל עושה היום.

רוני טלמור: עד כמה שאני יודעת, אין שום כוונה לחרוג למעלה או למטה – לא להוסיף פרסומות ולא להוריד דברים שקיימים היום.

שלום שמחון: יש לי שאלה טכנית, אם אנחנו נכנסים למצבים מהסוג הזה, כאשר אין כאן רק שאלה תקציבית אלא גם שאלות משפטיות: מדינת ישראל קיימת כבר חמישים שנה.

שלום שמחון: אם נניח שמדינת ישראל רוצה לקיים רדיו של צה"ל, האם היא יכולה להכפיף אותו לרשות השידור כדי שיהיה לה ערוץ נוסף ברשות השידור?

שלום שמחון: יהיה רדיו של חיילים, שיפעל באותה מתכונת ובאותה שלוחה, יגבו אגרה, והיא תממן מאותה אגרה.

שלום שמחון: למה צריך להיות תקוע באותה פינה?

שלום שמחון: אז ישרתו ברדיו הזה חיילים, מה קרה?

רוני טלמור: הצעת החוק הממשלתית לא עוסקת במבנה הארגוני של גלי צה"ל, או בשוק הרדיו בישראל.

רוני טלמור: עלו כאן כל מיני הערות לגבי שוק הרדיו בישראל בכלל, אך כרגע אנחנו מדברים רק על דבר אחד – הבסיס המשפטי לכך שגלי צה"ל כתחנה שקיימת שנים רבות משדרת תשדירי שירות וחסויות, וחלק מההכנסות הכספיות שלה בא משם.

רוני טלמור: התעורר איזשהו ספק משפטי לגבי האפשרות לעשות את זה, וכל מה שרוצים לעשות עכשיו הוא להסדיר את הבסיס המשפטי לכך.

שלום שמחון: תודה.

שלום שמחון: רשות השידור, בבקשה.

אברהם נתן: הצעת החוק הפרטית המונחת לפניכם הופכת למעשה את גלי צה"ל לתחנה מסחרית, משום שבשונה מרשות השידור שיש לה ועד מנהל ונושא הפרסומות מוסדר אצלה על ידי ועדה מיוחדת, בגלי צה"ל אין את הפיקוח הזה.

אברהם נתן: ההערה שלך היא נכונה: המצב הזה, כאשר לכל שר כמעט יש תחנה משלו, הוא לא נורמלי ולא קיים בעולם; לשר הביטחון יש את תחנת גלי צה"ל, יש שר ממונה על רשות השידור, לשרת החינוך יש תחנה משלה.

שלום שמחון: אפילו ליו"ר הכנסת יש תחנת שידור.

אברהם נתן: אני חושב שהמחוקק צריך להסדיר את העניין הזה.

אברהם נתן: בשום מקום בעולם לא קיימת תחנה פרטית של הצבא.

אברהם נתן: כפי שאני מבין, הצעתו של חבר הכנסת אריאל היא ניסיון להסדיר את הענין הזה.

אברהם נתן: הוא הולך דרך הפרסומות, ולא בדרך הישרה, כאשר הריבון צריך לשאול את עצמו איך הוא רואה את פני התקשורת בישראל.

אברהם נתן: אנחנו מתנגדים לאפשר לגלי צה"ל לשדר פרסומות.

אורי אריאל: אתם מוכנים לקבל את הצעת היושב הראש, לפיה התחנה תהיה אצלכם?

אברהם נתן: מיד אשיב לך על כך.

אברהם נתן: ההתנגדות שלנו נובעת משתי סיבות: (א) הסיבה הערכית – לא יכול להיות שתחנה צבאית תתחיל לשדר גם פרסומות.

אברהם נתן: היא תהפוך למעשה לתחנה לא-צבאית; (ב) עוגת הפרסום היא עוגה אחת.

אברהם נתן: ישבנו כאן בחדר, וחילקנו פחות-או יותר – ידענו שסך כל התקציב הוא 250 מיליון שקלים בפרסום.

אברהם נתן: אמרנו שרשות השידור מקבלת סכום מסויים על סמך הפרסומות, והתחנות האזוריות מקבלות.

אברהם נתן: הפרת האיזון הזה היא הפרת איזון כלכלי לתחנות ולגופים שהלכו במכרזים שהמדינה הוציאה.

אברהם נתן: זה לא הגיוני לפגוע בתחנות האזוריות, משום שהנושא הזה הוסדר, ולא ברשות השידור, כאשר הפרסום בצורה חופשית יכול לגזור בין 20 ל-30 מיליון שקלים מעוגת הפרסום הכללית.

אברהם נתן: קודם כל היא תמוטט את התחנות האזוריות.

אברהם נתן: ברשות השידור היא לא תפגע הרבה, למרות שתהיה פגיעה מסויימת.

אברהם נתן: אם ישבנו כאן עם יושב ראש הוועדה וגמרנו את סך התקציב הזה, לא נראה לי שמישהו ינסה באמצע השנה להפר את האיזון הזה, כי כל אחד מתכנן את התקציב שלו.

דוד טל: אל תגיד את זה, כי אפשר להגיד שנקבל החלטה כזאת, אבל היא תהיה מה-1 לינואר, ואז זה לא יפר את התקציב שלך.

אברהם נתן: אני מונה את כל הטיעונים.

אברהם נתן: נקודה אחרונה שאני מבקש להעלות: מאחר ודבר כזה צריך להיות מוסדר, אין לרשות השידור בעיה שנושא גלי צה"ל יוסדר במסגרת רשות השידור.

אברהם נתן: באופן זה כל הנושא יהיה גם מפוקח על ידי מליאה, ועד מנהל וכיוצא בזה.

שלום שמחון: אתה רואה למה לא היה כדאי למפקד גלי צה"ל שלא להגיע?

שלום שמחון: עוד מעט הוא ישמע שהוא כבר לא מפקד גלי צה"ל – יש מפקד חדש.

גלעד ארדן: אבל גם היום על פי החוק גלי צה"ל עובר אישור ועדה של רשות השידור.

אברהם נתן: לפני הישיבה דיברתי עם מפקד גלי צה"ל, ושאלתי אותו מדוע הוא לא מגיע לישיבה – האם יש לו בעיה תקציבית.

אברהם נתן: הוא אמר לי: לא, הבעיה היא לא תקציבית.

אברהם נתן: שאלתי אותו: מה יהיה הגירעון בתקציב גלי צה"ל?

אברהם נתן: הוא אמר לי: אולי אגיע לגירעון בין 5 מיליון שקלים ל-10 מיליון שקלים.

אברהם נתן: אם הבעיה היא כזאת, ורוצים לפתור את זה במסגרת הנושא הכספי – כפי שקרה כאשר ניסינו לסגור את המערכת הזאת, וישבנו אתך, אדוני היושב ראש, ועם יושב ראש ועדת הכספים – אפשר לדון בבעיה התקציבית שלו.

אברהם נתן: לטעמי, הוא לא ביקש זאת מטעמים תקציביים.

דוד טל: מה שנאמר לא פותר את הבעיה: חבר הכנסת אריאל רוצה לנתק את זה מהאנשים הפוליטיים.

דוד טל: אם הוא מעביר את זה אליך, זה עדיין לא מתנתק מהפוליטיקה.

אברהם נתן: לפחות יש הבדל: שם הוא כפוף ישירות לשר, ואילו כאן הוא כפוף לגוף ציבורי.

כוכי מרדכי: זה אף פעם לא ינותק מפוליטיקה.

שלום שמחון: הרשות השניה לטלויזיה ורדיו, בבקשה.

נאוה בת צור: ברוח הדברים של ערב שבועות, כפי שנאמר למלך הכוזרים: "כוונתך רצויה אך מעשיך אינם רצויים", רעיון הצעת החוק באמת מצויין, אבל הביצוע בעייתי.

נאוה בת צור: אסכם בשלוש נקודות עיקריות את הנאמר בהתייחס להצעת החוק: (1) כפי שאמר היושב ראש, פתיחת גלי צה"ל לפרסומות ללא כל בדיקה כלכלית וללא הסדרת השוק הוא באמת דבר שלא ייעשה – מה גם שכבר היום יש תחרות בלתי הוגנת: לא חלים עליהם המטלות החלות על רדיו אזורי, כמו דמי זיכיון וכמו תמלוגים למדינת ישראל.

נאוה בת צור: תחנות הרדיו העבירו קרוב ל-27 מיליון שקלים מתנה לאוצר.

שלום שמחון: מדינת ישראל נתנה להם רישיון, זה עולה כסף.

נאוה בת צור: הם משלמים גם דמי זיכיון.

נאוה בת צור: הפואנטה כאן איננה העובדה שאלו משלמים ואלו לא משלמים, אלא שאלו מתפרנסים מפרסומות, וברגע שאתה מכניס עוד שחקן לשוק – אין בעיה, שיחולו על גלי צה"ל כל המטלות החלות על הרדיו האזורי.

נאוה בת צור: אז יהיה לך משחק שווה, כמובן בצמוד לבעיה הקודמת שציינתי – בדיקה כלכלית של השוק.

נאוה בת צור: מה גם שגלי צה"ל מקבלים תקציבים נוספים, שהתחנות האזוריות לא מקבלות – חיילים, משרד התחבורה, אכסניות שונות בתוך צה"ל.

נאוה בת צור: שנית, אני מבקשת להתייחס לכל הנושא של הכנסת רגולטר – בתחנות האזוריות וברשות השידור יש כללי אתיקה מאוד מפותחים, המפעילים בקרה ומיגבלות על הפרסומות, ובגלי צה"ל אין את הדבר הזה.

שלום שמחון: האם יש אפשרות תיאורטית שאתם תהיו רגולטור של גלי צה"ל?

נאוה בת צור: אם גלי צה"ל יהיו עם פרסומות – יש אפשרות, בכפוף לכל הדברים האחרים שנאמרו, כולל האפשרות להיכנס לתוך רשות השידור.

נאוה בת צור: אבל אי אפשר להתעלם – זה לא לקחת נקודה מתוך הפאזל ולהגיד: או-קיי, עכשיו ניקח את רשות השידור, סגרנו.

נאוה בת צור: לא; אם הם ממומנים מפרסומות, צריך לבדוק את הבדיקה הכלכלית כולה.

נאוה בת צור: הנקודה האחרונה היא כל הנושא של הגדרת החסות והפרסומות.

נאוה בת צור: נאמר כאן שיש בג"ץ – השופטת דורנר שלחה את צה"ל לפתור את הנושא הזה בחקיקה אזרחית, כי היא אמרה שלא תיתכן הסדרה של פעולה אזרחית בתוך פקודות מטכ"ל.

נאוה בת צור: אבל היא לא אמרה שהכנסת חייבת להסדיר את זה.

נאוה בת צור: כל הכוונה שלה היתה שהכנסת היא זו שתקבע האם נכון להסדיר זאת בדרך אזרחית, או שמא נכון שלא להסדיר זאת בכלל.

שלום שמחון: כתבתי כאן קודם ליועצת המשפטית של הוועדה, שזוהי גם דילמה.

שלום שמחון: כי נניח שבאופן תיאורטי אתה מאפשר להם את שידורי החסות, ונניח שאני "מכללת הגליל המערבי" – היכן אפרסם?

שלום שמחון: האם אעדיף לפרסם בגלי צה"ל או בשתיים-שלוש התחנות שמשדרות בגיזרה שבה אני נמצא?

שלום שמחון: בוודאי שאני אעדיף את גלי צה"ל, כי בגלי צה"ל אני יכול להגיע גם לאנשים מבאר שבע.

נאוה בת צור: עם "מכללת הגליל" אין לי בעיה, כי זהו גוף ללא מטרות רווח.

נאוה בת צור: אבל יש לי בעיה עצומה היום כאשר תחת תשדירי החסות נכנסים גופים שהם למעשה מסחריים.

נאוה בת צור: אם תאזין לגלי צה"ל – ולא שאני ממליצה, יש תחנות אזוריות בשעות הללו – אבל אם תאזין, תוכל לשמוע חסות לשידורי אקטואליה, חסות לחדשות על ידי "פלאפון".

נאוה בת צור: זה מוזכר כמעט ללא מיגבלות – מה יותר מסחרי מזה?

נאוה בת צור: זה שאתה קורא לכך "חסות" זה לא אומר שזו איננה פרסומת.

נאוה בת צור: ארשה לעצמי לצטט שוב את השופטת דורנר, שאמרה: "לא משנה איך תקראו לזה – חסות, תשדיר שירות – מצידי תקראו לזה צנצנת.

נאוה בת צור: הכל פרסומת.

נאוה בת צור: השורה התחתונה היא שיכול להיות הרעיון מצויין, אבל הביצוע מאוד חסר, ומאוד לא בהרמוניה עם החקיקה – אין כאן שיוויוניות.

נאוה בת צור: אשר על כן אני מציעה להשאיר את המצב.

נאוה בת צור: כבוד היושב ראש ביקש להכין הצעות להסדרת כל שוק הרדיו – זה מבורך, ואנחנו במגעים עם משרד האוצר, עם משרד התקשורת ועם משרד המשפטים.

נאוה בת צור: לכן חשוב להשאיר זאת ללא הכרעה כרגע.

שלום שמחון: זה יבוא לידי ביטוי בחלק מההצעות שלכם?

נאוה בת צור: יש גם החלטת מועצה בנושא הזה – מועצת הרשות השניה הביעה את דבריה.

שלום שמחון: אני שואל לגבי גלי צה"ל.

נאוה בת צור: גם גלי צה"ל הוא שחקן בשוק.

נאוה בת צור: אנחנו נתייחס בהצעות שלנו גם לגלי צה"ל.

דוד בן בסט: אדוני היושב ראש, אני רוצה להתייחס למה שנאמר כאן, כי אני חושב שחלק מהדוברים כאן, שהם ידידיי, לא מבינים את מהות הבעיה של מתן פרסומות לגלי צה"ל.

דוד בן בסט: חבר הכנסת איתן כבל אמר שהוא לא רואה פסול במתן זכות לגלי צה"ל לשדר פרסומות.

דוד בן בסט: אני חושב שלפי כל העבודות הכלכליות – ולא צריך להיות גאון גדול בעניין הזה – עוגת הפרסום קטנה ב-39 אחוזים.

דוד בן בסט: עוגת הפרסום היא מין שמיכה שכולם רוצים להתכסות בה, אבל היא קטנה.

דוד בן בסט: אם עבור "קול ישראל" זה ירד ב-39 אחוזים--

דוד טל: מדוע היא קטנה?

דוד בן בסט: כי המשק עדיין לא נמצא במצב טוב.

דוד טל: מחר המשק יכול לצמוח, ורק אתמול התבשרנו שברבעון האחרון היתה צמיחה של 5%.

דוד טל: אני מציע לך שלא להשתמש בטיעון הזה, כיוון שיתקיפו אותך לאחר מכן.

דוד בן בסט: אתה צודק, ואני אענה על כך.

דוד בן בסט: אבל זה כמו החמור שלא נתנו לו אוכל, ובסוף הוא מת.

דוד בן בסט: עד שתהיה צמיחה לא תהיה לנו זכות קיום כאן.

דוד בן בסט: כבר היום חלק מתחנות רדיו לא החזירו את ההשקעה שלהן – אחרי 9 שנות שידור.

דוד בן בסט: למרות הרייטינג הגדול, היינו צריכים להיות בהחזר השקעה כעבור 3 שנים ו-4 שנים על פי התוכניות העסקיות שלנו.

דוד בן בסט: נכנסו לשוק כל מיני שחקנים שאף אחד לא צפה מראש – העלאת אגרות בצורה מטורפת וגם על כך אנחנו נלחמים.

דוד בן בסט: אני רוצה להזכיר לאנשים המוכבדים שהיתה תחנת רדיו שכבר נסגרה.

דוד בן בסט: שבע תחנות רדיו עדיין גרעוניות.

דוד טל: אולי זה אומר שאין מקום לכל כך הרבה תחנות?

דוד בן בסט: אני מסכים אתך, אבל המשגה כבר נעשה.

דוד בן בסט: אדוני היושב ראש, אני לא רוצה להגיע למצב שבו נעמוד ונבקש את סיוע הכנסת וממשלת ישראל, כפי שערוץ 10 ישב לצערנו הגדול כעני בפתח, וביקש כסף כדי להמשיך ולהתקיים.

דוד בן בסט: אני רוצה לומר את עמדתנו:

דוד בן בסט: אנחנו נתמוך בעמדת הממשלה בנושא חסויות מגורמים שאינם מסחריים.

דוד בן בסט: מבחינתנו זוהי הקרבה גדולה מאוד, כי ישנם הרבה מאוד גופים ממשלתיים שנותנים את התקציבים שלהם לגלי צה"ל, ובפירוש כמעט ולא הולכים לתחנות אזוריות – ואני מדבר על תקציבים של עשרות מיליוני שקלים, כמו הרשות הלאומית למניעת תאונות.

דוד בן בסט: אנחנו נתמוך בהצעה הזו, למרות שאני מניח שהרשות השנייה קצת יותר קטגורית מאיתנו, ולו רק כדי למצוא פשרה.

דוד בן בסט: אנחנו לא יכולים להיות אחראיים על תקציב גלי צה"ל, אבל אנחנו בפירוש אומרים שהרס התעשייה הזאת הוא קטטסטרופה.

שלום שמחון: מתוך היכרות

שלום שמחון: כם, האם התקציב של גלי צה"ל הוא תקציב יעיל?

דוד בן בסט: לא.

דוד בן בסט: זוהי שאלה כל כך נדרשת.

דוד בן בסט: אנחנו יכולים לקיים תחנות רדיו ברבע תקציב גלי צה"ל, ואפילו פחות.

דוד בן בסט: אני רוצה לשאול כאן את חברי הכנסת שהגישו את ההצעה המדוברת: מהי האוריינטציה של "גלגלצ" לצבא?

שלום שמחון: יש פקקים ברפיח.

אורי אריאל: למה אתה שואל אותי?

אורי אריאל: אני מציע להוציא את זה מהצבא.

דוד בן בסט: קחו את התקציב של "גלגלצ", תעבירו אותו לגלי צה"ל, ופתרתם את כל הבעיה בחמש דקות.

דוד בן בסט: זוהי תחנה שמשדרת מוסיקה, היא לא נותנת שום דבר.

דוד בן בסט: אני בעד גלי צה"ל ואני יוצא גלי צה"ל.

דוד בן בסט: אני חושב שגלי צה"ל צריכה להתקיים, אבל זה לא יכול להיות על חשבון תחנות רדיו אחרות.

דוד בן בסט: השמיכה קצרה מכדי שכולם יוכלו להיכנס תחתיה.

שלום שמחון: תודה רבה.

שלום שמחון: נציגת משרד המשפטים, האם רצית להעיר על הדברים?

רוני טלמור: רציתי להוסיף שני דברים: ראשית, לגבי זכיינים שקיבלו זיכיון – אף אחד מהם לא קיבל שום הבטחה בשום שלב שלא יהיו עוד גורמים שיתחרו בהם.

רוני טלמור: שנית, לגבי בדיקה כלכלית: אני רוצה להזכיר שגם לגבי הצעת החוק לגבי רדיו ארצי המונחת על שולחן הוועדה לא ידוע לי שנעשתה איזושהי בדיקה כלכלית.

רוני טלמור: בכל מקרה, אין שום כוונה ליצור נגיסה במצב הקיים.

רוני טלמור: היום לגלי צה"ל יש איזשהו נתח בעוגת הפרסום, והכוונה היא להסדיר אות המצב הקיים, ולא לשנותו.

רוני טלמור: לגבי נושא הבקרה על שידורי פרסומות – זוהי הערה מאוד נכונה, וזוהי אחת הסיבות לכך שהתעכבנו עד עכשיו, משום שאנחנו יוצרים הצעה שעניינה ועדה שתפעל עם אנשי ציבור, ותיצור בדיוק את הבקרה הזאת.

אתי בנדלר: רגולטור נוסף?

רוני טלמור: גוף שיהיה ליד גלי צה"ל.

שלום שמחון: נציגת האוצר, בבקשה.

מיה אלון-גורן: כיוון שהתבקשנו על ידי יושב ראש הוועדה להכין איזושהי הסדרה כוללת של שוק הרדיו, שיכלול את תחנות הרדיו האזוריות, את גלי צה"ל, את "קול ישראל", את שוק הפרסומות, את המלחמה ברדיו הפירטי ואת התחנות החינוכיות, ופעם אחת לעשות הסדרה כוללת של כל השוק, אני מציעה לחכות ולראות מה משרד התקשורת, משרד המשפטים והרשות השניה יגבשו.

מיה אלון-גורן: אני מציעה שנגבש איזשהו מודל כולל, שיתייחס לכל ההיבטים של הרדיו.

דוד טל: עד מתי?

שלום שמחון: נתתי להם עד סוף החודש, 1 ביוני.

אורי אריאל: אדוני, אתה מתחיל לדבר כמו ראש הממשלה – עד סוף החודש, חד צדדי, התנתקות.

אורי אריאל: מה הולך כאן?

אורי אריאל: אתה מהליכוד עכשיו?

אבשלום וילן: לפי בן כספית, מגיעים גם גורמים בינלאומיים לאיזור.

שלום שמחון: כאיש התיישבות, אתה יודע שיש אחווה של אנשי האדמה זה לזה.

מיה אלון-גורן: לדעתי, יש משמעות למבט על כל שוק הרדיו, ולעשות כאן הסדרה כוללת של כל השוק, ולא לטפל בכל תחנת רדיו ובכל מגזר בנפרד; לטעמנו זה פחות נכון.

יוריק בן דוד: אני מוכרח להגיד שאנחנו מדינה כל כך צעירה, וב-50 שנות קיומה נוצרו בה כל מיני חיות מאוד מוזרות, אך יחד עם זאת מעניינות, יפות וייחודיות למדינה שלנו ולתרבות שלנו.

יוריק בן דוד: אחת החיות המוזרות הללו היא גלי צה"ל.

יוריק בן דוד: אני חושב שאף אחד לא יגיד שהוא רוצה להפסיק את פעולת התחנה הזאת, כולל אקו"ם שנלחמה בגלי צה"ל ובמשרד הביטחון מטעמים אחרים לחלוטין.

יוריק בן דוד: אבל גלי צה"ל חשובה לתרבות, והיא אחת התחנות שמעודדת תרבות מקומית.

יוריק בן דוד: היא גם מקליטה הרבה מאוד מופעים, מה שתחנות אזוריות אינן עושות מטבע הדברים, מחוסר תקציבים.

יוריק בן דוד: אני לא מאשים אותן – אין להן.

יוריק בן דוד: חשוב לשמור על התחנה הזאת בגלל אותה ייחודיות של העם שלנו ושל המדינה שלנו, ולא להסתכל על חו"ל – זהו שוק אחר.

יוריק בן דוד: אנחנו עדיין צעירים, ויש לנו לאן להתפתח.

יוריק בן דוד: החיה המוזרה, המעניינת והמיוחדת הזאת היא חיה תרבותית חשובה.

כוכי מרדכי: אתם מתפרנסים ממנה.

יוריק בן דוד: בין היתר חשוב לי לציין, שצריך לשמור על כך שבכל תקציב שיוסף לה – ואני בעד תוספת תקציב לתחנה – ישמר הכלל של חובת הפקה מקורית, של חשיפת חשיפת התרבות המקורית.

דוד טל: יש כבר רביזיה מחשבתית בנושא הזה.

דוד טל: אפילו הרשות השניה כבר לא חושבת כך.

שלום שמחון: הם סגרו אתכם את כל החובות?

יוריק בן דוד: עדיין לא.

שלום שמחון: אתה חקלאי טוב – אתה זורע כי אתה יודע שתקצור.

דוד טל: למען הגילוי הנאות, כמה כסף מקבל אקו"ם מגלי צה"ל?

שלום שמחון: כמה הם חייבים לכם?

יוריק בן דוד: בפקודת בית המשפט העליון, אנחנו נמצאים כרגע בהליך של גישור.

דוד טל: מהי התביעה שלכם?

יוריק בן דוד: עזוב.

דוד טל: אני לא רוצה לעזוב.

דוד טל: אני חבר בוועדה – אני רוצה לדעת.

יוריק בן דוד: השופטת פסקה כתביעתנו.

דוד טל: אם הם לא מוסרים לי נתונים, אני הולך אוטומטית נגדם, גם אם הם צודקים.

דוד טל: כמה כסף גלי צה"ל מעבירה לאקו"ם?

יוריק בן דוד: זה לא מוחלט, כי אין חוזה.

שלום שמחון: חבר הכנסת טל, אענה לך: גובה הסכום שיוסדר בוועדה הזאת לטובת גלי צה"ל הוא גובה הסכום שהם יתפשרו עליו.

שלום שמחון: תרשום זאת לפניך.

יוריק בן דוד: אני ביקשתי לענות בכנות, אך כבוד חבר הכנסת לא הניח לי לדבר.

יוריק בן דוד: אנחנו תבענו כ-2 מיליון שקלים מתקציב גלי צה"ל.

יוריק בן דוד: השופטת דורנר אישרה בזמנו 1.75 מיליון שקלים, כולל מע"מ.

יוריק בן דוד: אין לי מה להסתיר ממך – לא נתת לי לדבר.

נאוה בת צור: לגבי עמדתי כלפי גלי צה"ל, הגשתי ליושב ראש את החלטת מועצת הרשות השניה, והיא קובעת: מועצת הרשות השנייה רואה בחיוב את קיומו של גלי צה"ל, אבל ההסדרה צריכה להיות כמובן בהתאם למה שדובר כאן.

נאוה בת צור: שנית, אני חייבת להתייחס להערת משרד המשפטים לגבי העובדה שקיבלו זכיונות ולגבי הטענה שהם מבקשים להסדיר את המצב לגבי גלי צה"ל בלבד: כשתחנות הרדיו האזוריות קיבלו זכיונות, לא היה בגלי צה"ל היקף הפרסום הזה וכל שיתוף הפעולה הלוגיסטי הקיים היום.

נאוה בת צור: בנוסף, כל הנושא הזה הוא בניגוד להסכם שהושג בפשרה בין שפ"מ לבין גלי צה"ל בבג"ץ הקודם שלהם.

נאוה בת צור: בהסכם הזה הם נכנסו פשוט בכוח לשוק הפרסום.

נאוה בת צור: אם הכנסת תבוא להסדיר משהו שנלקח שלא בסמכות, כפי שאמרה השופטת דורנר, אני חושבת שגם כאן תהיה--

אבשלום וילן: את מתכוונת לערוץ 7?

אבשלום וילן: לרדיו הפירטי?

נאוה בת צור: לגבי הרדיו הפירטי, אני חייבת לומר קריאת ביניים: אתמול חזרתי מז'נבה וחגנו מעל שדה התעופה במשך מחצית השעה בגלל הפרעה לתדר.

שלום שמחון: תודה רבה.

שלום שמחון: חבר הכנסת וילן, משפט לסיכום הישיבה.

אבשלום וילן: אני חושב שחייבת הממשלה לבוא עם עמדה, כדי שנוכל להתקדם.

שלום שמחון: אני רוצה להקריא איזשהו סיכום לישיבה, ברוח הדברים שנאמרו כאן:

שלום שמחון: לגלי צה"ל יש מטרות חשובות.

שלום שמחון: אני חושב שיש חשיבות גדולה לכך שיהיה רדיו לחיילים, ושיצמח ויתפתח דור צעיר של שדרנים בתוך המערכת.

שלום שמחון: הצבא בהחלט מאפשר זאת – תוך שמירה על האיזון הנכון בין הרייטינג לבין העובדה שאחנו רוצים לגדל דור צעיר.

שלום שמחון: אני מבין את המצוקה התקציבית של גלי צה"ל, ואני חושב שצריך להסדיר אותה.

שלום שמחון: אני חושב שזה לא יהיה נכון להסדיר אותה בלי לקחת בחשבון את מה שנאמר כאן על ידי האוצר ואת מה שביקשנו בישיבה הקודמת – להסדיר אותה כחלק מרפורמה גדולה שתיעשה בשוק הרדיו בכלל.

שלום שמחון: על כן אני רוצה להציע שנמתין לסיום העבודה, כפי שהציעה נציגת האוצר.

שלום שמחון: שנית, אני רוצה לשאול את האוצר ומרשות השידור: מכיוון שנכון לרגע זה יש את הרדיו שפועל במסגרת רשות השידור ויש את גלי צה"ל, משלמי האגרה במדינת ישראל משלמים בסופו של דבר לשניהם, למיטב הבנתי.

שלום שמחון: מה היה קורה אם גלי צה"ל היו מקבלים נתח קטן, בסביבות הסכומים שהוזכרו כאן על ידי יושב ראש רשות השידור – בין 5 מיליון שקלים ל-10 מיליון שקלים – גם במחיר של תיקון כלשהו?

שלום שמחון: האם הייתם מתנגדים לעניין?

שלום שמחון: אני לא מבקש שתענו כעת, אך ארצה לשמוע את תשובתכם בישיבה הבאה.

שלום שמחון: מדוע אני מציין את העניין?

שלום שמחון: כי בסופו של דבר, הכוונה שלנו היא לפתור את הבעיה, ולא לסבך בעיות אחרות.

שלום שמחון: זאת איננה הכוונה.

אבשלום וילן: אדוני היושב ראש, אגרת הרישוי היא אגרה ציבורית.

אבשלום וילן: כל הציבור משלם אותה – מקטינים אותה.

אבשלום וילן: אם גלי צה"ל יצטרפו לחגיגה, זהו שינוי סטטוס.

אבשלום וילן: אתה לא יכול לעשות את זה בלי הדיון הכולל.

אבשלום וילן: זה בעייתי מאוד.

שלום שמחון: אמרתי שלקראת הדיון אני רוצה תשובה מהאוצר.

שלום שמחון: לישיבה הבאה אני רוצה התייחסות להצעתי, ואבקש מכל הגורמים לסיים את עבודתם.

שלום שמחון: בכל מקרה, אני מבטיח לחבר הכנסת אורי אריאל שפיתרון יהיה.

אורי אריאל: ברשות היושב ראש, אני שומע את הנאמר כאן ואני מוכן להמתין לעבודה הכוללת, ובתנאי שזאת אינה "מריחה" נוספת – סליחה על הביטוי.

אורי אריאל: עם כל הכבוד, תגיד נציגת האוצר או מי מהמרכזים את העבודה מתי היא תסתיים.

לאה ורון: חבר הכנסת אריאל, הוא הקציב תאריך: עד ה-1 ביוני.

שלום שמחון: אני רוצה לשאול אתכם: נניח שהאגרה האת היתה צריכה להקצות 10 מיליון שקלים בשנה לגלי צה"ל.

שלום שמחון: זה היה פותר את הצורך שלך ומונע את העניינים האחרים.

אורי אריאל: זה לא היה פותר.

אורי אריאל: אחזור ואסביר, ויותר לא אסביר: יש שתי בעיות – הראשונה היא תקציבית.

אורי אריאל: נניח את הבעיה התקציבית בצד.

אורי אריאל: יש בעיה שנייה, ברורה מאוד בעיניי, ואני חושב שאפשר להגיע על כך להסכמה כאן:

אורי אריאל: לא רצוי ולא ראוי שתהיה שליטה ישירה של שר הביטחון והרמטכ"ל בתחנת שידור.

אורי אריאל: הוא נאמר במפורש.

אורי אריאל: אני מדבר על הכוונה, וכל אחד מפרשן אותי.

אורי אריאל: הכוונות טובות.

שלום שמחון: בתשובתי לחבר הכנסת ארדן ששאל מה אתה רוצה, אמרתי: אתה רוצה שהנושא הזה יוסדר באמצעות רגולטור אחר, ציבורי.

שלום שמחון: העניין השני הוא העניין התקציבי.

שלום שמחון: לגבי העניין התקציבי ביקשתי לבדוק את האופציה לפיה חלק מהאגרה המשולמת תפתור את הבעיה התקציבית.

אורי אריאל: אני מקבל את הצעת היושב ראש להמתין להצעה הממשלתית.

אורי אריאל: כך הומלץ גם במליאה.

שלום שמחון: תודה רבה.